b'\n_START_ARTICLE_\nFun\xc5\xa1terc\n_START_PARAGRAPH_\nFun\xc5\xa1terc [f\xc3\xban\xc5\xa1terc] (tudi knapovsko sonce, knapovska torta, rudarsko sonce, tudi "\xc5\xa1morn") je krepka tradicionalna zasavska jed iz moke, jajc in vode, podobna carskemu pra\xc5\xbeencu in ga jedo rudarji v Hrastniku, Trbovljah, Zagorju in drugih zasavskih revirjih. Fun\xc5\xa1terc je tudi Festival zasavske kulinarike, ki od leta 2011 poteka 2. soboto v septembru v Hrastniku.\n_START_SECTION_\nZgodovina\n_START_PARAGRAPH_\nPodobno, kot je industrializacija zaznamovala ljudi in okolje tukaj\xc5\xa1njih krajev, je vplivala tudi na kulinariko, svoje pa so dodali \xc5\xa1e tujci (\xc4\x8cehi, Nemci, Italijani) in priseljenci z drugih slovenskih krajev. Skromnost in te\xc5\xbea\xc5\xa1ki delavnik sta pomembno vplivala tudi na kulinariko. Obroke so sestavljale mo\xc4\x8dnate jedi, zna\xc4\x8dilna je bila velika uporaba stro\xc4\x8dnic ter manj\xc5\xa1a uporaba mesa in mle\xc4\x8dnih izdelkov. Poleg fun\xc5\xa1terca je bila priljubljena jed grenadirmar\xc5\xa1, me\xc5\xa1anica krompirja in testenin. V Zasavju sta dve industrijski panogi oblikovali tudi dve veji kulinarike. Na eni strani imamo rudarsko oz. knapovsko kuhinjo, na drugi strani pa steklarsko oz. gla\xc5\xbearsko. Fun\xc5\xa1terc sodi v prvo, medtem ko je tipi\xc4\x8den predstavnik gla\xc5\xbearske kulinarike krumpanto\xc4\x8d, drugje znan tudi kot krompirjeve polpete.'